Яков Полонски
Песента на циганката

Превод от руски: Георги Динински, —

chitanka.info

Огън във мъглата вехне,

искри гаснат в топъл дим.

Никой няма да ни срещне,

край града ще се простим.

Нощ ще мине и с тълпата,

непознаваща покой.

на каручка в чергилата

ще пътувам, мили мой.

Ти за Сбогом подари ми

шал със весели ресни,

с него нежно превържи ме,

за да помня светли дни.

Някой друг ще ми предскаже,

друг — съдбата, мили мой.

Възелът на стана снажен

ще развързва вече той.

Спомняй си, когато нова

обич срещнеш в твоя път

и запее босонога,

седнала във твоя скут.

Огън във мъглата вехне,

искри гаснат в топъл дим.

Никой няма да ни срещне,

край града ще се простим

Никой няма да ни срещне,

тази нощ ще се простим.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.